«Спартак-Налшыкым» и юбилей
«Спартак-Налшык» футбол клубым и илъэс 80 юбилейр иджыблагъэ ягъэлъэпIащ. Къэбэрдей-Балъкъэр къэрал университетым и спорт пэшым щызэхуэсащ командэм и ветеранхэмрэ куэд щIауэ гупым къыдэщIхэмрэ.
Командэм и махуэшхуэр Iэтауэ гъэлъэпIэныр къыхалъхьащ икIи къызэрагъэпэщащ илъэс куэдкIэ гупым и капитану щыта Заруцкий Александррэ гъуащхьэхъумэныкъуэ Мэшыкъуэ Аслъэнрэ. КъБР-м СпортымкIэ и министерствэмрэ «Спартак-Налшык» сабий спорт школымрэ даIыгъа гуфIэгъуэр къызэIуахащ командэм и ветеранхэмрэ и ныбжьэгъухэмрэ я зэныбжьэгъугъэ зэIущIэкIэ. ЗэрытемыгъэкIуауэ, 1:1-уэ, иуха зэпэщIэтыныгъэм топхэр щыдагъэкIащ Узденов Романрэ Ездэч Мухьэмэдрэ.
— Псоми фIыуэ тлъагъу командэм и юбилеймкIэ сынывохъуэхъу! Илъэс куэдкIэ фи джэгукIэ дахэхэм дыдихьэхыу фи текIуэныгъэхэм ди гур хигъахъуэу фыкъекIуэкIащ. ФIыщIэшхуэ фхуэфащэщ абы щхьэкIэ. Си фIэщ мэхъу ветеранхэм я чэнджэщ щхьэпэхэмрэ илъэс блэ- кIахэм я дерсхэр къэвгъэсэбэпурэ республикэ футболым псэщIэ къызэрыхэфлъхьэжынур, — захуигъэзащ къызэхуэсахэм КъБР-м спортымкIэ и министр Хъущт Аслъэнбэч.
«Спартак-Налшыкым» и махуэ лъапIэмкIэ ехъуэхъуну Къэзэхъстаным къикIыжащ 2005 гъэм командэр премьер-лигэм хэзыша икIи илъэс куэдкIэ ехъулIэныгъэ иIэу ар зыгъэ- са Красножан Юрий.
ФутболымкIэ республикэм и федерацэм саугъэт щхьэхуэхэр яритащ нэхъыбэ дыдэрэ (502-рэ) Налшык и «Спартак»-м и фащэр щыгъыу губгъуэм къихьа Наурыз Борис, командэр къызэрызэрагъэпэщрэ топ нэхъыбэ дыдэ (136-рэ) дэзыгъэкIа Гъубж Вячеслав, гупым и гъуащхьауэ нэхъыфIхэм (топи 105-рэ) ящыщ и топхэм я нэхъыбэр щхьэкIэ дэзыгъэкIа Бэч Руслан сымэ.
Мэзкуу Къанщобий.
